Honorius episcopus, servus servorum Dei, dilectis filiis abbati et priori S. Benigni et decano capellæ ducis Divionensis, Lingonensis diœcesis, salutem et apostolicam benedictionem. Gravem nobis dilecti filii abbas et conventus Cluniacensis obtulere querelam, quod Nivernensis diocesanus electus priorem S. Stephani Cluniacensis ordinis, de facto, cum de jure, nequiverit, excommunicatum fecit publice nunciari, ac ecclesiarum suarum homines supposuit sententiæ interdicti, contra privilegia eis ab apostolica sede concessa, temere veniendo. Nec iis contentus omnes etiam illos excommunicare præsumpsit qui in furnis eorum coquerent, vel in eorum molerent molendinis, propter quod damna gravia se asserunt incurrisse. Nolentes igitur indignum ecclesiæ Cluniacensi gravamen sub dissimulatione transire, discretioni vestræ per apostolica rescripta mandamus quatenus sententias quas in dictum priorem et ejus homines, contra privilegia pontificum Romanorum ab ipso electo vel alio vice ipsius latas esse constiterit, penitus irritas nunciantes, authoritate nostra moneatis eumdem electum ut sententiam quam tulit in eos qui in furnis coquerent, vel in molendinis molerent, eorumdem sine difficultate relaxans, nec similes de cœtero promulgare præsumens, dicto priori congrue satisfaciat de damnis quæ occasione hujus sententiæ et excommunicationis incurrit. Quod si facere non curaverit infra terminum quem sibi duxeritis præfigendum, vos eamdem sententiam authoritate nostra juxta formam ecclesiæ relaxantes, audiatis quæ partes supra damnis prædictis aut aliis duxerint proponenda... Datum Laterani IIº idus januarii, pontificatus nostri anno sexto.